CELEX: 32020R0436
Language: lv
Date: 2020-03-24 00:00:00
Title: Komisijas Regula (ES) 2020/436 (2020. gada 24. marts), ar ko Regulu (EK) Nr. 906/2009 groza attiecībā uz tās piemērošanas termiņu (Dokuments attiecas uz EEZ)

25.3.2020   
               
               
                  LV
               
               
                  Eiropas Savienības Oficiālais Vēstnesis
               
               
                  L 90/1
               
            
         KOMISIJAS REGULA (ES) 2020/436
         (2020. gada 24. marts),
         ar ko Regulu (EK) Nr. 906/2009 groza attiecībā uz tās piemērošanas termiņu
         (Dokuments attiecas uz EEZ)
         EIROPAS KOMISIJA,
         ņemot vērā Līgumu par Eiropas Savienības darbību,
         ņemot vērā Padomes 2009. gada 26. februāra Regulu (EK) Nr. 246/2009 par Līguma 81. panta 3. punkta piemērošanu dažām līnijsatiksmes uzņēmumu nolīgumu, lēmumu un saskaņotu darbību kategorijām (konsorcijiem) (1) un jo īpaši tās 1. pantu,
         apspriedusies ar Aizliegtu vienošanos un dominējoša stāvokļa padomdevēju komiteju,
         tā kā:
         
                     (1)
                  
                  
                     Ar Komisijas Regulu (EK) Nr. 906/2009 (2) kuģu līnijsatiksmes konsorcijiem piešķir grupu atbrīvojumu no Līguma 101. panta 1. punktā noteiktā aizlieguma, ievērojot konkrētus nosacījumus. Minēto regulu piemēro līdz 2020. gada 25. aprīlim.
                  
               
                     (2)
                  
                  
                     Pamatojoties uz Komisijas veikto Regulas (EK) Nr. 906/2009 novērtējumu, pēc sabiedriskās apspriešanas Komisija ir apkopojusi informāciju un datus, kas pietiekami pārliecinoši parāda, ka konsorciji, kas atbilst Regulas (EK) Nr. 906/2009 nosacījumiem, joprojām atbilst visiem četriem LESD 101. panta 3. punkta nosacījumiem. Pašreizējos un paredzamos tirgus apstākļos konsorciji samazina izmaksas ar apjomradītiem ietaupījumiem, pakalpojumu racionalizāciju un labāku kuģu izmantošanu. Attiecībā uz konsorciju nolīgumiem, kas atbilst Regulas (EK) Nr. 906/2009 nosacījumiem, sagaidāms, ka konsorcija dalībnieku savstarpējās konkurences rezultātā (iekšējā konkurence) taisnīga šo izmaksu samazinājuma daļa nonāk pie klientiem, ko papildina 30 % tirgus daļas robežvērtība, kas nodrošina, ka ārpus katra konsorcija saglabājas pietiekama konkurence (ārējā konkurence). Lai sasniegtu šo efektivitāti, ir absolūti nepieciešami konsorcija nolīgumi, kas atbilst Regulas (EK) Nr. 906/2009 nosacījumiem. Starp konteineru līnijsatiksmes operatoriem nav cita mazāk ierobežojoša sadarbības veida, kas piedāvātu tādas pašas priekšrocības. Visbeidzot, gan ārējās, gan iekšējās konkurences dēļ konsorciju nolīgumi, kas atbilst Regulas (EK) Nr. 906/2009 nosacījumiem, nedod to dalībniekiem iespēju likvidēt konkurenci attiecīgajos tirgos nozīmīgā līnijsatiksmes pakalpojumu tirgus daļā. Tāpēc joprojām ir spēkā iemesli, kas pamato grupu atbrīvojumu konsorcijiem, kas arī atvieglo attiecīgo konsorciju īstenošanu.
                  
               
                     (3)
                  
                  
                     Nosacījumi, uz kuru pamata tika noteikta Regulas (EK) Nr. 906/2009 darbības joma un saturs, joprojām bija pietiekami līdzīgi, lai pagarinātu šīs regulas piemērošanu.
                  
               
                     (4)
                  
                  
                     Lai Komisija varētu ņemt vērā iespējamās izmaiņas tirgus apstākļos un saskaņā ar Komisijas pilnvarām atbilstīgi Regulas (EK) Nr. 246/2009 2. panta 1. un 2. punktam, Regulas (EK) Nr. 906/2009 piemērošanas periods būtu jāpagarina par četriem gadiem.
                  
               
                     (5)
                  
                  
                     Tādēļ būtu attiecīgi jāgroza Regula (EK) Nr. 906/2009,
                  
               IR PIEŅĒMUSI ŠO REGULU.
         
            1. pants
            Regulas (EK) Nr. 906/2009 7. panta otro daļu aizstāj ar šādu daļu:
            “To piemēro līdz 2014. gada 25. aprīlim.”
         
         
            2. pants
            Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.
         
         
            Šī regula uzliek saistības kopumā un ir tieši piemērojama visās dalībvalstīs.
            Briselē, 2020. gada 24. martā
            
               
                  Komisijas vārdā
               
               
                  priekšsēdētāja
               
               Ursula VON DER LEYEN
            
         
         
            (1)  OV L 79, 25.3.2009., 1. lpp. No 2009. gada 1. decembra EK līguma 81. un 82. pants kļuva par attiecīgi LESD 101. un 102. pantu.
         
            (2)  Komisijas 2009. gada 28. septembra Regula (EK) Nr. 906/2009 par Līguma 81. panta 3. punkta piemērošanu dažām kuģu līnijsatiksmes uzņēmumu nolīgumu, lēmumu un saskaņotu darbību kategorijām (konsorcijiem) (OV L 256, 29.9.2009., 31. lpp.).